b'\n_START_ARTICLE_\nBenediktinska opatija v Pannonhalmi\n_START_SECTION_\nZgodovina\n_START_PARAGRAPH_\nOpatijo je kot prvi benediktinski samostan na Mad\xc5\xbearskem ustanovil ogrski veliki knez G\xc3\xa9za. Samostan je kmalu postal sredi\xc5\xa1\xc4\x8de benediktinskega reda. Zgrajen je bil v \xc4\x8dast sv. Martina Tourskega. G\xc3\xa9zov sin, kralj \xc5\xa0tefan I., je samostanu daroval obse\xc5\xbene zemlji\xc5\xa1ke posesti in privilegije. Prvi opat je bil Astrik (Anastazij)._NEWLINE_V samostanski knji\xc5\xbenici se hrani ustanovna listina benediktinskega samostana Tihany iz leta 1055, ki je najstarej\xc5\xa1i ohranjeni dokument, pisan v mad\xc5\xbearskem jeziku. V samostanu je leta 1096  teden dni bival vojvoda Godfrej Bouillonski, vodja ene od treh armad kri\xc5\xbearjev s prvega kri\xc5\xbearskega pohoda, in se s kraljem Kolomanom pogajal za miren prehod njegove vojske preko ogrskega ozemlja._NEWLINE_Prve samostanske zgradbe so bile leta 1137 uni\xc4\x8dene in nato obnovljene. Stebri bazilike in zgodnjegotski oboki so bili zgrajeni v zgodnjem  13. stoletju na zidovih nekdanje cerkve. Opatija v gotskem slogu je bila zgrajena leta 1486 med vladavino kralja Matije Korvina.   _NEWLINE_Samostan je leta 1541 postal nadopatija in bil zaradi tur\xc5\xa1kih vpadov v 16. in 17. stoletju utrjen. Med stopetdesetletno tur\xc5\xa1ko okupacijo so menihi samostan zapu\xc5\xa1\xc4\x8dali za kraj\xc5\xa1a ali dalj\xc5\xa1a \xc4\x8dasovna obdobja. Po\xc5\xa1kodovane zgradbe so lahko za\xc4\x8deli obnavljati \xc5\xa1ele po odhodu Turkov. Mogo\xc4\x8dne baro\xc4\x8dne zgradbe so se za\xc4\x8dele graditi med opatovanjem Benedeka Sajgh\xc3\xb3ja. _NEWLINE_V 17. in 18. stoletju se je kompleks raz\xc5\xa1iril in dobil bogato baro\xc4\x8dno okrasje. Ve\xc4\x8dina fasad je ravno iz tega obdobja. Sedanja podoba zgradb je iz leta 1832, ko sta bila sezidana tudi knji\xc5\xbenica in stolp v klasicisti\xc4\x8dnem slogu. Na \xc5\xbeivljenje samostanov v 18. stoletju je zelo vplivalo razsvetljenstvo. Dr\xc5\xbeava in monarhi so za\xc4\x8deli presojati delovanje skupnosti po njihovi uporabnosti in tolerirali samo tiste, ki so se ukvarjale z  bolni\xc5\xa1ko nego ali izobra\xc5\xbeevanjem. V 1860. letih je Ferenc Storno organiziral ve\xc4\x8dje prenove opatije, predvsem bazilike._NEWLINE_Po letu 1945 je Mad\xc5\xbearska postala socialisti\xc4\x8dna dr\xc5\xbeava, v 1950. pa je premo\xc5\xbeenje cerkvenih redov in \xc5\xa1ol, ki so jih vodili benediktinci, zasegla dr\xc5\xbeava. Vrnila ga je \xc5\xa1ele po razpadu socializma. Leta 1995, leto pred tiso\xc4\x8do obletnico ustanovitve, so kompleks v celoti obnovili. Na tiso\xc4\x8dletnico ustanovitve je bila opatija uvr\xc5\xa1\xc4\x8dena na Unescov seznam svetovne kulturne dedi\xc5\xa1\xc4\x8dine.'